## Dodatak I. Kolektivnom ugovoru za radnike u Odašiljačima i vezama sklopljenog 5. studenoga 2007. godine

### NN 148/2009 (11.12.2009.), Dodatak I. Kolektivnom ugovoru za radnike u Odašiljačima i vezama sklopljenog 5. studenoga 2007. godine

148 11.12.2009 Dodatak I. Kolektivnom ugovoru za radnike u Odašiljačima i vezama sklopljenog 5. studenoga 2007. godine

KOLEKTIVNI UGOVORI

3634

Na temelju članka 99. Kolektivnog ugovara od 5. studenog 2007. godine Uprava trgovačkog društva Odašiljači i veze d.o.o. kojeg zastupa predsjednik Uprave Denis Nikola Kulišić (u daljnjem tekstu: Poslodavac) i Sindikat radnika Odašiljača i veza kojeg zastupa predsjednik Mario Ribarić (u daljnjem tekstu Sindikat) zaključili su u Zagrebu 9. studenog 2009. godine

DODATAK I.

KOLEKTIVNOM UGOVORU ZA RADNIKE U ODAŠILJAČIMA I VEZAMA SKLOPLJENOG 5. STUDENOGA 2007. GODINE

Članak 1.

Utvrđuje se da je između Uprave trgovačkog društva Odašiljači i veze d.o.o. i Sindikata radnika Odašiljača i veza 5. studenog 2007. godine sklopljen Kolektivni ugovor za radnike u Odašiljačima i vezama (»Narodne novine« broj 31/08).

Imajući u vidu aktualnu gospodarsku situaciju i s tim u svezi mjere i aktivnosti Vlade Republike Hrvatske, uvažavajući trenutne i očekivane poslovne rezultate Odašiljača i veza d.o.o., Ugovorne strane pristupaju izmjenama i dopunama odredbi Kolektivnog ugovora za radnike u Odašiljačima i vezama s ciljem da se iznos bruto mase sredstava za plaće zaposlenika u 2009. godini smanji za 10 posto i na toj razini održava tijekom 2010. godine.

Članak 2.

Članak 42. stavak 1. Kolektivnog ugovora mijenja se na način da se osnovica za obračun plaće u visini od 2.100,00 kn bruto, koja je u primjeni od 1. listopada 2008. godine, i dalje primjenjuje i to za razdoblje od 1. listopada 2009. godine do 31. prosinca 2010. godine.

Ugovorne strane su suglasne da će najkasnije do 15. studenog 2010. godine, u ovisnosti od poslovnih rezultata tvrtke, pozitivnih propisa i važećih mjera Vlade Republike Hrvatske, suradno razmotriti mogućnosti usklađivanja odnosno povećanja iznosa osnovice za sve radnike.

Stavak 1. ovog članka primjenjuje se s isplatom plaće za mjesec listopad 2009. godine i vrijedi do 31. prosinca 2010. godine.

Članak 3.

Članak 45. Kolektivnog ugovora mijenja se na način da se godišnja nagrada radnicima za 2008. godinu umjesto u 2009. godini isplati tijekom 2010. godine i to u iznosu 1/2 od utvrđenog postotka neto prosječne plaće Društva iz stavka 3. alineja 1., 2. i 3. članka 45. Kolektivnog ugovora a prema Listi procjene učinkovitosti radnika za 2008. godinu. Druga polovica godišnje nagrade radnicima za 2008. godinu kao i godišnja nagrada radnicima za 2009. i 2010. godinu isplatit će se u 2011. godini i to u onoj mjeri u kojoj to budu dopuštale financijske mogućnosti Odašiljača i veza d.o.o. uvažavajući pri tome zakonsku regulativu i eventualne mjere Vlade Republike Hrvatske.

Članak 4.

U članku 52. stavak 2. Kolektivnog ugovora riječi »7.000,00 kn bruto« mijenjaju se u riječi »3.500,00 kn bruto«.

Članak 5.

U članku 59. stavak 2. Kolektivnog ugovora riječi »3.000,00 kn neto« mijenjaju se u riječi »2.300,00 kn neto«.

Članak 6.

Odredbe članaka 4. i 5. ovog Dodatka prestaju vrijediti 1. siječnja 2011. godine od kad se primjenjuju u potpunosti odredbe članaka 52. stavka 2. i članka 59. stavka 2. Kolektivnog ugovora od 5. studenog 2007. godine.

Članak 7.

Sve ostale odredbe Kolektivnog ugovora sklopljenog 5. studenog 2007. godine ne mijenjaju se i ostaju na snazi.

Članak 8.

Ovaj Dodatak Kolektivnom ugovoru za radnike u Odašiljačima i vezama registrirat će se u Ministarstvu gospodarstva, rada i poduzetništva Republike Hrvatske te će biti javno objavljen u skladu s odredbama Zakona o radu.

|  |  |
| --- | --- |
| Za Sindikat | Za Poslodavca |
| Mario Ribarić, v. r. | Denis Nikola Kulišić, v. r. |

Kolektivni ugovor, NN 148/2009-3634